ÚRAD VLÁDY SLOVENSKEJ REPUBLIKY
                sekcia vládnej legislatívy

							         Na rokovanie vlády SR
                                                                                     Dňa 26. januára 2005
                                                                                     K materiálu 1249/2004
							         K bodu č. 

S T A N O V I S K O                                                                                                                                                                                                                                                                                                                                                                                                                                            
 
k návrhu zákona , ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov a o zmene a doplnení niektorých zákonov – k novému zneniu

I.

Návrh zákona , ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov a o zmene a doplnení niektorých zákonov predkladá na rokovanie vlády Slovenskej republiky minister vnútra Slovenskej republiky Vladimír Palko na základe Plánu legislatívnych úloh vlády Slovenskej republiky na rok 2004.

II.

Cieľom predkladaného návrhu je pozitívne ovplyvniť vývoj dopravno-bezpečnostnej situácie na území Slovenskej republiky a zabezpečiť prísnejší postih nedisciplinovaných vodičov motorových vozidiel za vymedzený okruh porušených pravidiel cestnej premávky, ktoré sú hlavnými príčinami dopravných nehôd s tragickými následkami. Rozširuje sa okruh dôvodov na zadržanie vodičského preukazu. Navrhuje sa presun skutkových podstát priestupkov proti bezpečnosti a plynulosti cestnej premávky z osobitnej časti priestupkového zákona do tretej hlavy siedmej časti zákona o premávke na pozemných komunikáciách. Na základe novelizácie zákona o premávke na pozemných komunikáciách sa novelizuje zákon Slovenskej národnej rady č. 564/1991 Zb. o obecnej polícií.
Návrh zákona bol predmetom riadneho pripomienkového konania. Materiál sa predkladá s rozporom s Ministerstvom práce, sociálnych vecí a rodiny Slovenskej republiky
		Návrh zákona nebude mať dopad na štátny rozpočet, nebude mať vplyv na životné prostredie, neovplyvní zamestnanosť a nevyžiada si zvýšenie počtu pracovných miest.

III.

Legislatívna rada vlády SR prerokovala predmetný návrh na svojom zasadnutí dňa 11. januára 2005 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov a o zmene a doplnení niektorých zákonov sú všetky  pripomienky Legislatívnej rady vlády Slovenskej republiky (17 pripomienok) zapracované, a preto odporúča vláde Slovenskej republiky tento návrh v predloženom znení schváliť.                                                                                

Bratislava 21. januára 2005
Vypracovali: M. Hatala
                     T. Oravec

              Štefan  G r m a n
           		  generálny riaditeľ
	                                                              sekcie vládnej legislatívy